**Benvin Sebastian verbita szerzetes előadása az egységről** (2025.02.21)

Indiai vagyok, Dél-Indiából származom, 23 éve itt szolgálok Magyarországon. Egyébként az első indiai misszionárius vagyok Magyarországon. Mostanában erősen foglalkozom ezzel, hogy mit is jelent az *egység*, honnan származik, hogy kell ezt önmagunkban először megtalálni.

Hitünk szempontjából, ha nézzük, akkor *az egység a Szentháromságnak az egyik legfontosabb lényege.* Három személy, mégis egy. Nagyon nehéz, ugye, a Szentháromságot megérteni.

Én ebből próbálom egy kicsit megközelíteni önmagamra ezt az egységet: a három hogyan tud egyben lenni énbennem, vagy az én életemben. És amikor az nincs, akkor mi következik belőle. Tehát mindennek a központja én vagyok. *Ez az első gondolat*. Tehát nem kintről kell várni az egységet, hanem itt bennem, énbennem kell, hogy legyen, és ebből kell táplálni, és azt tudjuk közvetíteni, vagy tudom közvetíteni, ha én azt megélem. Mert csak azt tudunk adni, amink van.

A Szentháromságot, ha úgy közelítem, a mi életünkben is, minden ember létében, három dolog, ami nagyon fontos. Az egyik a test, a másik az értelem, a harmadik a lélek. És ebből kettőt nem lehet látni, egyet lehet látni, a testet. Tapintani lehet, fogni lehet, de az értelmet meg a lelkünket nem, pedig létezik. Amikor ez egységben van, akkor lehet mondani: az ember jól van. Amikor a test, szellem meg a lélek egységben van, akkor az ember egészséges, és mindaz, amit mond, amit tesz, az ihletet ad, reményt ad, és életet fakaszt.

Isten is ilyen. Ha nézzük mindazt, amit mi kapunk Istentől, az mind erről szól. Nem teljesen az Ószövetségre gondolok, az Ószövetségben nagyon sok olyan dolog van, amit másképpen értelmezünk, vagy az a nép, aki vándorolt, másképpen értelmezte, azért kellett új szövetségnek lennie.

És az igazi Isten-kép az Újszövetségben van. És ott van az egység is az Atyával, a Lélekkel, Krisztusban. Szóval ez az egység, hogy mit tudok én önmagam tenni. *Ez az első dolog*, amint mondtam, hogy ez velem kezdődik, nagyon fontos, hogy azt értsük jól: ne keressük kint, hanem benn.

Ezért a kifelé járást, ha egységről van szó, akkor azt egy kicsit ki kell zárni, befelé kell fordulni. Tehát az embernek szüksége van befelé fordulásra. Ma a világ olyan, hogy – ha nézzük, ti, mindnyájan egy céget vagy valami vállalkozást vezettek, meg egyéb mást, – reggeltől estig kifelé vagyunk.

Van-e ideje az embernek befelé fordulni? Mert Isten mibennünk lakik. Énbennem, és minden emberben. Ez egyfajta tudatosság, amikor tudatosul énbennem, – nem egyszerű, – akkor az egység, amiről beszélünk, élő ténnyé válik életünkben.

Ahova én megyek, például, van olyan hely, ahol széthúzás van, akkor én nem hergelem a széthúzást, hanem törekszem, hogy a széthúzás eltűnjön, és egység vagy béke legyen, mert ez van bennem. Ezért nagyon-nagyon fontos, hogy az velünk kezdődjék, és ahhoz, hogy velem kezdődjék, nekem időt kell szánnom minden nap. Nincs kompromisszum.

Minden nap kell. Mielőtt Krisztus meghal, a Getszemániban imádkoznak, és kéri az apostolokat, hogy ti is imádkozzatok, virrasszatok velem. És ő kicsit arrébb menvén, ugye, imádkozik. Visszajön, látja, hogy mindenki alszik. És megint megy, megint látja, és azt mondja, hogy „Nem tudtok egy órát velem virrasztani?” Tehát ez az egy óra, ez lényeges minden ember életében. Naponta, 24 órából egy óra. Valakinek nem adatik meg egy óra, de legalább valamennyi idő az Istennel. Enélkül csak beszélünk egységről, csak beszélünk elfogadásról, csak beszélünk ellenségszeretetről, de nem tudjuk gyakorolni.

Őszintén mondom, hogy énbennem is volt ilyen probléma. Nagyon nehéz volt. Én egy nagyon hirtelen haragú ember voltam. Azt gondoltam mindig, hogy amit én gondolok, az az igaz. A többieknek nincsen igaza. És ökör fejjel nekik is mentem nagyon sokszor. És így kapcsolatok mentek tönkre. És azután rájöttem, hogy hát ez így nem jó. Így nem tudom követni Krisztust.

Krisztus is az ő tanításában, – ha azt mondom, hogy Őbenne bízom, – ő mindenkit elfogadott. Tényleg mindenkit, a bűnöst, a jót, kevésbé jót, mindenkit elfogadott. De valamit nem tudott elfogadni, az pedig a bűn. Nem az embert, hanem benne a bűnt. Amikor mi tényleg befelé fordulunk, erre a mélységre jut az ember. Nem az egész embert utasítjuk el, hanem csak azt, amit bűnnek mondunk.

Isten is ilyen. Isten elfogadja az embert, de elutasítja a bűnt. A különbséget csak akkor tudjuk, amikor a belső világosságot el tudjuk érni. Isten a fény. És sokszor odáig nem jut az ember, mert nem tölti az időt a fénnyel, a világossággal. A belső fény amikor kigyullad, akkor másképpen látjuk a valóságot.

A test - lélek - értelemnek az egysége, – ez egy nagyon fontos és érdekes dolog. Most egységet akarunk teremteni, vagy éppen akarunk olyan eszköz lenni, hogy tudjunk igazán elfogadni olyanokat is, vagy olyan dolgokat is, amiket igazán nem szeretünk. Akkor is. Hogy arra a szintre eljussunk, nekünk ezt meg kell érteni, hogy ez hogyan működik bennünk. Legalábbis én elkezdtem ezt az utat járni. Nem mondom, hogy végigjártam. Az elején vagyok, de azért járok. Minden nap, ma reggel is, mielőtt ide jöttem, ezt megtettem. Minden nap, reggel, egy másfél órát szoktam leülni szemlélődni.

Nagyon-nagyon fontos, hogy a test meg a lélek között ott van az értelem. És az értelemnek a tisztasága nagyon-nagyon fontos. Ha értelmünk nem tiszta, akkor kihat a lelkünkre, és a testben mutatkozni fog valamiképpen. Akár betegség, akár bosszú, akár szeretetlenség. Egyfajta viselkedés kialakul, és azt mi kifejlesztjük.

Ezért első dolog az embernek az értelem tisztasága. Annyi minden bekerül az értelmünkbe naponta, annyi inger éri az embert, és mi tudatlanul is átvesszük, és ott tárolódik, mondjuk így. És azután hazamegy az ember, vagy a munkahelyre megy, egy közösségbe megy, és ez munkálkodik.

Ezért minden nap kell a szellemi - értelmi tisztaságra törekedni. Mik azok a dolgok, amelyek engem negatívan értek a mai napon? Esténként leülni, kicsit vizsgálni. Szent Ignác ezért mondta, hogy a lelkiismeret-vizsgálatot végezzük komolyan esténként.

Sokan lelkigyakorlat folyamán, vagy éppen lelki beszélgetés folyamán, a mai világban törekszenek, akarnak ilyen dolgokra jutni, szeretnének egyben maradni. Ne széthúzás legyen énbennem, nem szétszóródott emberként szeretnék élni, hanem egységben. De az a baj, ha a szándék az jó, de a cselekedet hiányzik.

Nincs ideje az embernek, hogy ezt előteremtse. Valaki akar enni almát, de nem ülteti a fát. Mindenki akarja a gyümölcsöt, de hogy a gyümölcshöz jussunk, hát nagyon sok feladat van. Most finom reggelit ettünk, de ez nem égről pottyant ide, hanem sok embernek a munkája.

Ennek vannak lépései, akkor van egy étel. És ezért fontos, hogy az ember megtegye azokat a lépéseket, hogy meglegyen ez a gyümölcs. És nekünk az egy komoly szellemi munka, amit végezni kell naponta. Ha egységet akarunk. Krisztus is egész napi munka után, szolgálat után – sokszor olvassuk, – hogy késő este elfáradt, de mégis elment, egyedül egy magányos helyre.

Vagy éppen azt is lehet olvasni, hogy kora reggel fölkelt, és egy magányos helyre elment. Vajon miért? Isten volt, Isten Fia volt, neki nem volt szüksége semmire, bármire is képes lehetett. Mégis, Ő ezt megtette.

Ez egy nagy példa számunkra. Nem elég, azt szeretném mondani, az akarat vagy a jó szándék. A jó szándék meg akarat, hogy megvalósuljon, ahhoz cselekedetre van szükség.

Ugye, a hit cselekedet nélkül halott. Akármiben is tudjunk hinni, ha nem cselekszünk általa, akkor ennek nincs értelme, ez azt jelenti.

*Ez az első gondolat*. Ki nem szeretne egységben maradni, és az egység eszközévé válni, hogy tudjuk elfogadni az embereket, mert Isten képmására vannak teremtve. Nekem is, ahogy mondtam, nagyon nagy probléma volt, hogy egy másik kultúrában lévő embert a közösségben hogy tudjak megérteni. Sokszor én á-t mondok, a másik b-t ért. Én egyáltalán nem tudtam, hogy az baj. Mondjuk, valami viccet mondok, de ő rosszul értelmezte az egészet. Nekem meg az egy vicc volt. Nagyon sok konfliktus lehet egy közösségben, egy munkahelyen, vagy éppen közéletben, családban. Mindenki más.

De Isten nem személyválogató. Odáig tudunk jutni, ha tényleg el tudunk érkezni oda, hogy mit jelent az egység, mi az, ami legfontosabb az ember számára.

És ha valaki elfogad, ha valaki tényleg el tudja fogadni a másikat, az nem azt jelenti, hogy a bűnt is elfogadjuk. Azt elutasítjuk. És akkor jön a következő, mondjuk, egy munkahelyen. Vannak problémák. Azok között, akik ott dolgoznak. Ha énbennem, mint vezetőben nincs az a tudat, hogy ez az én cégem, ez az intézmény, én vagyok a tulajdonos, nekem az a szándékom, hogy az az intézmény jól menjen. Emberek javára. És a világnak – nemcsak a test szempontjából, hanem lelkük szempontjából is, ha keresztények vagyunk, – szolgálatára álljon a cég. A mai evangélium is erről szól, hogy mit használ az embernek, ha az egész világot megnyeri is, és a lelkének kárát vallja.

Mit is adhat az ember cserébe a lelkéért. Tehát ez egy nagyon fontos mondat a mai evangéliumból például. Ezt lehet beiktatni a mi életünkbe. Mindig nézzünk minden embert. Az embereknek a lelkére hat-e mindaz, amit én teszek. Vagy csak evilági.

A mi küldetésünknek ilyen szempontból, kicsit túl kell mennie az evilágin. Nem csak a profán, hanem a szakrális felé. Ezért, ha a cégvezető azt találja, hogy van ilyen széthúzás, ellenségeskedés a munkahelyen, akkor először, ha a vezetőben nincs meg az egységtudat, és természetesen az a kép, hogy minden ember Isten képmására van teremtve, akkor ott a széthúzás még nagyobb lesz. Nem tudja megoldani. Nem tudunk olyan szavakat használni, olyan kommunikációs eszközöket használni, mert az nincs meg bennünk. Időnként, ha az nincs a vezetőben, akkor összehívja őket és nagyon keményen szól hozzájuk, és nagyobb lesz a széthúzás.

Tehát nincs gyöngédség, hogy valakinek, valaki mellett szól valami. Mi nem tudjuk, hogy az ő házukban, ahonnan jött, aznap mi volt a probléma otthon. Nem tudjuk. Ezért, hogy ezekhez emberiesen közelíthessünk, először, mint vezetőknek, nekünk szükségünk van megteremteni az egységet. És az Isten-kép, ami bennünk él, vagyis az Ő egységéről, a Szentháromság egy Istenről való kép segíteni fog megoldást találni az ilyen helyzetekben. Ez volt az *első pont*: *tudatosság az egységgel kapcsolatban*.

*A második* pedig, amit szeretnék mondani, ami szintén nagyon-nagyon fontos lehet, az *a cél tisztázása*.

Nézzük, hogy ha a három dologból, amit korábban említettem, csak kettő van, amikről azt mondtam, hogy láthatatlanok. *A láthatatlan dolgok*, ahogy a Szentírás mondja, azok, amik *megmaradnak, a látható az mulandó.* Minden, ami láthatatlan, az örök, a látható az mulandó.

Hogy nekem, mint cégvezetőnek, vagy egyáltalán, mint embernek, mi a szándékom, célom az életemben, ezzel kapcsolatban. Ezt nagyon kell tisztázni önmagunkban. Az előbb, amit a Bibliából idéztem, nagyon alátámasztja ezt.

A célnak, világosnak kell lennie életemben. Mindig arra kell törekedni, mint hívő embernek, az emberek lelki üdvére kell törekedni. Én azt hiszem, a tapasztalatom szerint is, amikor én a cégnek, vagy éppen az intézménynek a vezetője voltam, volt alkalom többször is, amikor nem tudtam megérteni egyáltalán egy pár embert.

Nagyon nehéz volt. És akkor az egyik alkalommal, egy imaközösségből az egyik hölgy azt mondta, Sebastian, te túl kemény vagy. Túl egyenes vagy. Legyen benned egy kis gyöngédség. Ne legyél túl férfias, vagy nem tudom, túl kemény. Mert azok hölgyek, azoknak kell egy kis gyöngédség. És én azon gondolkodtam, hogy miért nem tudom ezt gyakorolni. Pedig a szándék az mindig jó volt bennem, én nem akartam őket bántani. De az én szavaim, olyan élesek voltak, hogy nagyon megbántódtak. De nem merték nekem megmondani, hanem ide-oda mentek panaszkodni.

Tehát ilyenek is történnek. De nem mondják személyesen a vezetőnek, mert félnek. A félelem is hozzájárul, mert magyarul nagyon szépen hangzik a *félelem*. *Fél elem*. Tehát a mondat nem teljes. Amikor az ember *fél,* akkor az ember *nem teljes*. És az blokkolja az embert a fejlődéstől.

Tehát nagyon-nagyon fontos, hogy ne legyenek félelmek. Például egy ilyen helyzetben. És azon kezdtem gondolkodni, hogy hogyan tudok velük egy barátságot kialakítani.

A környezet, a légkör ne legyen szigorú. Ne legyek parancsokat adó ember, hanem egy barátságos környezetet, légkört kell kialakítani. Nagyon nehéz volt nekem lefaragni belőlem sok mindent. De azt hiszem a végén sikerült, és láttam, hogy az mennyire jó. Nemcsak nekem tett jót, – engem is gyógyított egyébként sok mindenben, az is egy gyógyulási folyamat – de a légkör is olyan jó lett, sokkal eredményesebben kezdtek el dolgozni, vagyis sokkal szívesebben jöttek, és több időt is töltöttek ott. Ez nem azt jelenti, hogy engem most már semminek láttak. A távolság, mondjuk, a tisztelet az mindig megadatott, de egy kicsit másképpen.

Szóval nagyon érdekesnek látom, hogy ez mind énbennem kell, hogy zajlódjon. Tehát nem a másikban, hanem énbennem. És a másik pedig talán segít bennünket is, mennyire tudjunk mi fegyelmezni önmagunkat.

Szétszóródás, meg ilyen dolgok, ha mi bennünk vannak, akkor nehéz ezeket elérni, kedves testvérek. Fegyelem. Fegyelem nélkül egyébként nincs gyümölcs.

Nagyon érdekes, hogy Krisztus, – ha az Ő életét olvassuk, tanulmányozzuk, – Ő egy olyan ember volt, aki tényleg elfogadta, szerette az embereket, az életét is odaadta értük, Ő az ellenségekért is imádkozott a kereszten. Amikor tényleg fájdalom között ott volt, akkor is azt mondta, hogy *„bocsáss meg nekik, mert nem tudják, mit cselekszenek”*. Odáig. De Krisztushoz, hogy eljussunk, nekünk előbb fegyelemre van szükségünk, mert Keresztelő Szent János a fegyelemek, szigornak a szimbóluma. Tehát előfutára volt Krisztusnak Keresztelő Szent János. És az ő élete, ha nézzük, az fegyelem. Szigor. Tehát ez azt jelenti, hogy Krisztus előtt már kell szigor, fegyelem önmagunkban, hogy Krisztust el tudjuk fogadni. Tehát ha szeretnénk gyakorolni életünkben az elfogadást, az igazi szeretetet, ellenségszeretetet, hogyha békeeszköz akarunk lenni, akkor mindenképpen fegyelmezni kell önmagunkat.

Fegyelem nélkül nehéz ezeket a lépéseket megtenni. És most önmagunkra gondolok. Tehát nekünk önmagunk iránt szigorúbbnak kell lenni, más iránt gyöngédnek, irgalmasnak kell lenni. Ez a legszebb. És ez mindig változást hoz, mert ha énbennem történik a változás, akkor természetesen nem akarom megváltoztatni a másikat, hanem elfogadom, de dolgozom, hogy énbennem jöjjön a változás. Ha nem, akkor úgy lesz, mint mikor valaki issza a mérget, és várja, hogy a másik haljon meg.

Én, ha ilyen dolgokat hordozok, akkor az egésznek a tönkre tevésével foglalkozom önmagamban. Ezért minden velem kezdődik, velünk kezdődik. Krisztus nagyon szépen beszélt erről is, hogy *először vedd ki a gerendát a saját szemedből, azután jobban tudjuk látni a szálkát a másik ember szemében.*

Én azt javasolnám nektek, kedves testvérek, ha tényleg szeretnénk az egységnek az eszköze lenni a világban, tényleg szeretnénk elfogadni úgy, ahogy Isten elfogadta, a másik embert, akkor is, amikor vannak dolgok, amiket nem szeretünk, és tényleg szeretnénk és akarunk ellenséget is szeretni, akkor kezdjétek magatokkal, nem mással. Nem kint kell keresni, hanem bennünk kell keresni, és ott egységet kell teremteni. Azt az erőt bizony meg fogják hálálni, ahol vagytok, ahol dolgoztok, és az sugározni fog.

És ez a legnagyobb misszió, a legnagyobb vonzóerő a mai világban, a megélése ennek, ezt látják az emberek, hogy ez az ember más. Így kéne, hogy a föld sója legyen a mi életünk, meg a világ világossága, *az egységnek a példája*. És akkor én azt gondolom, hogy mi így hirdetjük az Isten igéit, és a missziót is, ami ránk van bízva, azt teljesítjük.

Ehhez természetesen a Szűzanyának a segítsége, pártfogása nagyon jól jön. És ő mindig ott van, mert ő erre egyébként törekedett, hogy egységben legyen az egész emberiség.

Van egy nagyon szép ének, amit szoktunk énekelni, hogy mi „*egy vérből valók vagyunk”*.

Az a vér, amit az Úr ontott miértünk, abból a vérből vagyunk, egy vérből vagyunk, akár indiai, akár magyar, akár külföldi, akárki is. Ezt kell látni minden emberben, mert mi mindnyájan ebből az egy vérből iszunk, ebből az egy testből táplálkozunk. Egy test, egy vér, ezért test-vér, ugye, úgy szoktuk mondani. És Krisztusban testvérek vagyunk.

Adja meg Isten, kedves testvérek, valamennyiünknek azt a kegyelmet, hogy tudjunk az egységnek, és valóban az elfogadásnak, nem széthúzásnak, és az ellenségszeretetnek az eszközövé lenni, a saját életünkben. És ez majd sok ember számára példaként szolgál, tündöklik: *Krisztushoz tartozunk*.